GiliGold/VAD_KnessetCorpus huggingface dataset:
שלמה קלדון: באווירת נכאים זו שהשתררה פה מדברי כל האנשים שדברו אני נולדתי אופטימי, ובזה שביקשתי ממבקר המדינה לתת חוות דעת אני משוכנע שחוות הדעת הזו לא תהיה באוויר, תמצא פתרונות ותציע צעדים מעשיים בכל הנוגע לנושא הזה.
שלמה קלדון: נראה את הדברים בעיניים של בעיית השחיתות, היה מי שאמר "מה שהיה הוא שיהיה והארץ לעולם עומדת" היה לי בוס שאמר לי, כשבאתי אליו עם דבר כזה, העולם עייף מאנשים צודקים, צריך להסתדר, למה כולם מסתדרים ויש כאלה שלא מסתדרים?
שלמה קלדון: החיים יותר חזקים מכל דבר אחר.
שלמה קלדון: אתם רואים את האנשים שנמצאים פה ונפגעו, הם מעטים מאד מסך רבים שלא הגיעו לפה, לא יגיעו לסנקציות משפטיות, לא הלכו לעורכי דין ולא ביקשו הגנות כי תשאלו כל אחד מהם, מה הם עוברים ומה הם עברו עד לפני שהחליטו בכלל ללכת ולבקש הגנה, שבעת מדורי גיהינום, אם לא קיבלו התקף לב אירוע מוחי או שהשתגעו אז ישבו באיזה צינוק במקום עבודה ונגמרו.
שלמה קלדון: אני לא רוצה להאריך על מה שדובר אבל דעו לכם שגם כשיש צו להעסיק את הבן אדם גם כשאומרים לו סידרנו לך תמשיך לעבוד, הבן אדם לא מחזיק אפילו חודש זמן במקום העבודה.
שלמה קלדון: יש לו את האישור לבוא לעבוד ולקבל משכורת אבל כולם מנדים אותו.
שלמה קלדון: אולי זה נושא למחקר אנתרופולוגי אבל זו העובדה ואלה החיים ומתוך נקודת הראייה הזו אני רוצה לומר דבר אחד, הייתי אצל מיה באסיפה הכללית שלכם, דברנו על זה , כאבתי את הכאב הזה, הנושא הזה עצוב, אנחנו צוחקים מסבל של אנשים שגילו דברים ובמקום לקבל פרס או תעודה שאי אפשר ללכת אתם למכולת הם מקבלים הפוך, ודברתם על זה.
שלמה קלדון: אני אומר שכתוצאה מסך כל ההתנהלות של החיים שלנו בואו ננסה קודם לעשות דבר אחד בואו ננסה למנוע את זה שחושף שחיתות ייחשף ואם הוא לא נחשף אז הוא לא ייפגע ימשיך להתפרנס וימשיכו לדבר אתו, החברים ילכו אתו לארוחת צהרים והוא יחיה.
שלמה קלדון: לחשוף את השחיתות ולא לחשוף את החושף, אם יכולים לעשות את זה.
שלמה קלדון: מבקר המדינה, יחד אתי, אני מעלה בפניכם נושא חדש לגמרי, גם המבקרים הפנימיים צריכים הגנה.
זבולון אורלב: אל תערב שמחה בשמחה.
שלמה קלדון: ולמרות זאת מבקר המדינה ואנחנו, לשכת המבקר הפנימי ניקח על עצמנו עוד כאב ראש שנקרא לטפל בתלונות של חושפי שחיתויות מה הצענו ומה אנחנו מציעים, יספר חושף השחיתות למבקר הפנימי את הסיפור שלו, זה יענה גם על העניין של חבר הכנסת אריה אלדד, המבקר הפנימי ייקח את זה יטפל בזה יבדוק קודם כל אם זו לא תלונה מגמתית אם הוא לא הולך לדפוק את הבוס שלו בגלל שלא קיבל דרגה או אם הנתונים בכלל לא מצביעים על שחיתות, כל הפעילות המקדמית של בדיקת תלונה אם בכלל יש בה שחיתות, אולי אין בה שחיתות.
שלמה קלדון: אז, אם עלה שכן יש בה שחיתות הוא יטפל, הוא ידבר עם חושף השחיתות יקבל ממנו את כל האינפורמציה אולי לא נקרא לו לעדות משום שלא צריך והמבקר יכול לאסוף את הראיות ובפעילות משותפת, עם נוהל עבודה קבוע שנעשה עם מבקר המדינה, עוד לא סיפרתי לו את זה, אני מנחית לו את זה, נקבע נוהל עבודה איך אנחנו מעבירים נושאים אקוטיים גם לטיפול מבקר המדינה לאחר מכן כמו דוח ביקורת.
שלמה קלדון: מבקר זה לא בן אדם שירד מהשמיים והוא מלאך, גם הוא בן אדם, גם הוא נתון לחולשות, לפעמים חבר של המנכ"ל ואולי גם רוצה לקבל דרגה, יש עוד המון מה לעשות כדי לחזק את המבקר הפנימי אבל לפחות ממצב נתון של כלום, לפי הנתונים של עוגן מאות אנשים פוטרו, לא מקבלים עבודה ידועים כעושי בעיות בשוק וכדי לקבל עבודה הם צריכים אולי לעבור לעיר אחרת.
שלמה קלדון: מכלום כזה, כשאומרים לי המבקר הפנימי יכול לפתור הכול אני אומר שלא אבל לפחות מאפס יהיו 30%, 40%, 50% עם מגמה של אופטימיות ותקווה.
שלמה קלדון: לסיכום, נצמצם את המקרים ונמנע את ההגעה לבתי משפט וכל השאר כמה שאפשר.
קריאה: זה מה שהצענו, שמבקר הפנים יבדוק את הנושא ויקבע בחוק שימנע ממנו, ייאסר עליו למסור את שם החושף, הנושא ייבדק ולא תהיה חשיפה.
רון דרור: למרות שאני מייצג את מר רובין אני לא אתייחס למקרה הספציפי שלו משתי סיבות, אחד כי אני מרגיש מעט לא נוח להתייחס למקרה שתלוי ועומד, למרות שזה לא בבית משפט אבל אנחנו כמשפטנים מרגישים שזה לא הגון.
רון דרור: אני אדבר על ההיבטים הכללים כי אנחנו בכנסת שאמורה לקבוע נורמות כלליות, אני קודם כל אתחיל במיקוד הבעיה, ואתחיל בסרט עם גרי קופר שמגלם שריף בעיירה שכולם אוהבים ומעריכים אותו עד לשנייה שהוא צריך למצוא מבין תושבי הכפר מישהו שיעזור לו בהתמודדות עם עבריינים שבאים ומתרגשים להרע לו.
רון דרור: מאותה שנייה, כל האנשים הטובים, כמו שאומר השיר "כולם מדברים על שלום אף אחד לא מדבר על צדק" כולם רוצים שיילחמו בשחיתות, כולם רוצים אנשים אמיצים כולם רוצים את גרי קופר, כשזה מגיע לרמה האישית שלהם, רוב בני האדם, לא רוצים להילחם ולסכן את עצמם.
רון דרור: כשיש לכם מתי מעט ובאמת מתי מעט שמקריבים את עצמם, כשעודד רובין הגיע אלי למשרד, אני אגיד לכם את האמת, ניסיתי למצוא דרך לא לייצג אותו, ניסיתי להיפטר ממנו והוא יסלח לי.
רון דרור: מי רוצה לקחת לייצג עובד שמרוויח 6,000 ₪ לחודש, לא נעים לי לקחת ממנו שכר טרחה.
רון דרור: עודד רובין בסופו של דבר עשה מעשה חמורות, הוא לא מתחרט על זה כי זה האופי שלו והמצפון שלו, ואני לא מתחרט על זה כי אני שמח שיש אנשים אמיצים.
רון דרור: הוא היה צריך להגיד בסדר כשהגיעה לו הדרישה, או לא להתנגד או לא להודיע את זה להסתדרות הכללית או לא להתנגד בגלוי.
רון דרור: הוא עמד על שלו כמו שהחברה צריכה שיהיה כי החברה צריכה אנשים כאלה שישימו סטופ, שלא יגידו אני אהיה חבר בדירקטוריון ואעשה כך וכך.
רון דרור: אני מגיע לשני היבטים קצרים שאני מצפה מהכנסת, אני קורא לזה מאזני כוח.
רון דרור: למושחתים יש את כל הכוחות בצד שלהם, הן בשירות הציבורי ובחברות הממשלתיות ואת כל הפעילות לטובתם הם מממנים על חשבון הכיס הציבורי.
רון דרור: את עורכי הדין הכי יוקרתיים הם שוכרים על חשבון הכיס הציבורי אתה ואני ממנים את ההגנה של המושחתים.
רון דרור: מה עם חושף השחיתויות, הוא צריך לקוות שיש עמותת כמו אומץ עוגן איכות השלטון, או לממן את עצמו, לכן צריך מאזני כוח.
רון דרור: למצוא תקציב זו בעיה אבל אולי מאזן כוח, שאותו גוף שמממן, יממן גם אותו והוא לא יצטרך לקבץ נדבות מעמותות ואנשים שלא הצליחו להיפטר ממנו כי המצפון הציק להם.
רון דרור: היבט שני, ההיבט העונשי שהכנסתם בתיקון, אין מה לעשות, ברוב זמני אני מייצג אנשים שממונם בידם והם נלחמים בזרועות החוק ויש להם את כל הכוחות בעולם.
רון דרור: האנשים האלה מתחילים להיות מוטרדים כשיש סנקציה פלילית, אתם תופתעו לגלות איך אנשים פתאום מוכנים לנהוג אחרת.
רון דרור: אם אותו אדם שמתעלל בחושף השחיתות ידע, היום אין לו מה להפסיד - - -
שלי יחימוביץ': יש הצעת חוק שלי שכבר עברה קריאה טרומית.
רון דרור: לכן אני אומר שיהיו שני היבטים חשובים, אחד שיהיה מאזן כוח והשני שהסנקציה הזו אכן תעבור.
רון דרור: מילת סיום, בסופו של דבר הכול נגמר באנשים.
רון דרור: מבקר המדינה, עם כל הכבוד יש לו מאות עובדים הוא לא יכול לשבת לבד על כל עניין, עובד המדינה הקלאסי שמטפל בנושאים האלה הוא אדם, כמו שאמר לי פעם פקיד מחוז שחשב שאני פרקליט קצת אסרטיבי, הוא אמר לי, רון אל תפעיל יותר מידי כוח כי אז מפעילים עלינו כוח נגדי.
רון דרור: זו תפיסה, והיא נכונה פיזיקאלית.
רון דרור: אנשים שנמצאים בתחום הזה צריכים להיות סוג של בובי קנדי כאלה, הם צריכים להיות אנשים עם להבה, עוקרי הרים, אנשים שיחשבו כמו חושפי השחיתויות איך אנחנו מסייעים להם לא איך אנחנו עומדים מולם.
רון דרור: אני מקווה שיש אנשים כאלה, אני מקווה שכך זה ייעשה, אני מקווה שיגייסו אנשים כאלה.
זבולון אורלב: סוזן תם מעמותת שבי"ל.
סוזן תם: שבי"ל זו עמותה שמקדמת שקיפות ואתיקה בארגונים כחלק מהמאבק לצמצום השחיתות בחברה הישראלית, זה הסניף הישראלי של ארגון, שמפרסם בין היתר את דו"ח שחיתות, מתן שוחד בעסקאות בינלאומיות, וכו'.
סוזן תם: קודם כל אני רוצה להגיד לכם שהדיון הזה מתקיים בכל העולם, גם בארצות הברית, שיש חקיקה בעניין וגם באנגליה עדיין מתקיימים הדיונים האלה, ועדיין לא מוצאים את הפתרון האולטימטיבי.
סוזן תם: הרעיון הכללי מדבר על זה שאנחנו אמורים לשנות את הנורמות וכדי לשנות נורמות צריך הרבה זמן, זה לטווח ארוך וזה לא כמו לטווח קצר, זה אומר שאנחנו רוצים להעביר את החברה שלנו ממצב שאנחנו רואים בהם מלשינים, מתייחסים אליהם כשטינקרים וזה מוטמע אצלנו בחברה למצב של עידוד דיווח.
סוזן תם: כדי לעשות את הדברים האלה צריך לעשות את זה במספר מישורים, מישור אחד זה החקיקה והצעה של חברת הכנסת יחימוביץ' ושל חבר הכנסת אלדד שבאמת מאפשרת הגנה בינתיים עד שנצליח לעבוד על שינוי הנורמות, אבל גם יש עניין של להטמיע אתיקה בתוך השירות הציבורי לא קוד אתי, תכנית אתיקה אפקטיבית.
סוזן תם: היא צריכה להיות אפקטיבית, זה הרעיון שלה, קוד אתי זה סתם על הלוח.
סוזן תם: זו תכנית אתיקה אפקטיבית שגם בנושא הספציפי הזה שאנחנו מדברים עליו מעודדת את הנושא של הדיווח בתוך הארגונים הציבוריים כולל קו הגנה.
סוזן תם: בנוסף, אני זורקת כפפה לארגונים חברתיים, או לעוגן, אני פשוט לא יודעת אם יש לכם את המשאבים או אם תשיגו את המשאבים לעשות את זה, לא לתת את התמיכה המשפטית רק כפי שחברת הכנסת יחימוביץ' אמרה, ודברנו על זה בשדולה בכנסת, נגד שחיתות, רבותיי, צריך לעשות כמו אצל נפגעות תקיפה מינית מרכז שתומך שחושפי שחיתויות שידעו לאן הם נכנסים, שיתמוך בהם, ילווה אותם לאורך הדרך, ואתם, חושפי השחיתויות, אולי אתם תקימו משהו כזה.
סוזן תם: תקימו מרכז כזה, תעזרו לאחרים עד שאנחנו נצליח לעזור לשנות את הנורמות במדינה כדי שבטווח הארוך לא נזדקק להם.
זבולון אורלב: עוד שני דוברים ובזה נסיים, נציגת רשות המיסים מהמחלקה המשפטית, רג'ין יהודה כלף.
רג'ין יהודה-כלף: ראשית אני רוצה להבהיר שרשות המיסים תומכת כמובן בחשיפת שחיתויות והיא תומכת בהגנה על עובדים שחושפים את השחיתויות אבל רציתי להתייחס ולהעמיד את הדברים על דיוקם בנושא של מר רפי רותם שכן התלונות שהגיש במשטרת ישראל, שלטענתו חשיפת שחיתויות, אני עורכת דין בלשכה משפטית של הנהלת רשות המיסים, התלונות שהוא הגיש נגד עובדים בגין חשדות לפיהם קיים קשר ישיר והדוק בינם לבין עבריינים, תלונות אלה נבדקו על ידי משטרת ישראל, התיק נסגר על ידי משטרת ישראל ועל ידי פרקליטות מחוז תל-אביב פלילי, מר רפי רותם הגיש ערר והוא נדחה על ידי פרקליט המדינה לעניינים פליליים מר יהושע לנדברגר.
שלי יחימוביץ': הוא אמר את זה בעצמו, זה לא סותר.
רג'ין יהודה-כלף: אכן מר רפי רותם פנה למבקר המדינה בבקשה לקבל צו הגנה כעובד מדינה, מבקר המדינה דחה את הבקשה שלו בהיותם נושאים תלויים ועומדים בבית המשפט.
זבולון אורלב: נעשה סדר, ב- 2003 הייתה תביעת דיבה, זו לא סיבה, על פי בחוק זה לא מנע ממבקר המדינה.
קריאה: זה כן סיבה.
קריאה: זו אותה עילה...
זבולון אורלב: זו דעתו ודעתי שונה.
זבולון אורלב: יש לי יסוד להניח שמבקר המדינה, במדיניות הנוכחית, אולי הייתה החלטה שונה.
זבולון אורלב: הבנתי שגם נציג מבקר המדינה אמר זאת בצורה ברורה וגם המבקר אם מותר לי לומר...
מיכה לינדנשטראוס: היה ניתן צו לרפי רותם.
זבולון אורלב: המבקר הנוכחי אומר שלו היה עומד באותה סיטואציה היה נותן את הצו.
זבולון אורלב: מה שמונע הוא ברגע שהוא פותח במסלול של בית דין לעבודה אז יש את המניעה המשפטית.
רג'ין יהודה-כלף: אני אגיד דבר נוסף, מר רפי רותם הגיש תביעה לבית הדין האזורי לעבודה בתל-אביב בבקשה, תביעה נגד העברתו בין היתר - - -
זבולון אורלב: דיווחתי על זה, אני מוכן לתת לך דברים חדשים לא לחזור על דברים שנאמרו.
רג'ין יהודה-כלף: אני רוצה לצטט משפט אחד שכבוד השופטת ורדה סמט אמרה בתיק שלה, היא כתבה בפסק הדין שלה, "משנותק הקשר בין הפגיעה לכאורה בעובד בשל הגשת התלונה, וזו מכוח יחסי אנוש בלתי נסבלת ששררה בעיתם של התובע במקום עבודה, בלי קשר לתלונה ועוד הרבה לפניה, אין התובע יכול ליהנות בצילו של חוק זה" והכוונה הייתה חוק הגנה על עובדים חשיפת עבירות ופגיעה בטוהר המידות או במנהל תקין.
זבולון אורלב: גברתי יודעת שיש על זה ערעור בבית הדין שהוא תלוי ועומד, אז מן ההגינות צריך לומר שהעניין הזה כרגע תלוי ועומד בבית הדין הארצי לעבודה.
רג'ין יהודה-כלף: לא הייתי שוכחת להגיד אדוני שיש על זה ערעור בבית הדין הארצי לעבודה שטרם ניתנה החלטה.
רג'ין יהודה-כלף: אני אסיים ואומר שרשות המיסים ביקשה להעביר את מר רפי רותם ליחידת הפירוקים וגבייה קשה, שזו יחידה מאד מובחרת אצלנו ברשות המיסים, אנחנו לא מונעים ממנו לחזור לעבודה, הוא יכול לחזור לעבודה ביחידה מתי שהוא רוצה, כשההעברה שלו היא ללא פגיעה לא בשכר לא בתנאי העסקתו ולא בתנאי העבודה שלו, כרגע מר רפי רותם נמצא בחופשת מחלה ולכן הוא לא חזר לעבודה.
זבולון אורלב: תסכימו שמבקר המדינה יקבע אם ההצעה שאתם מציעים לו עכשיו זו אותה עבודה ואותה רמה?
זבולון אורלב: היא אומרת שהם מוכנים לקבל אותו לעבודה ולפי דבריה זו עבודה מקבילה, אותו שכר והכול גן עדן.
זבולון אורלב: הוא מתאר הכול גיהינום והיא אומרת הכול גן עדן.
רג'ין יהודה-כלף: אין לנו שום התנגדות.
רפי רותם: עובד אחר שפתח את הפה על שחיתויות, עבר לאותה יחידה שהם רוצים להעביר אותי, זה נקרא יחידת הפירוקים אבל זו לא יחידת הפירוקים זו יחידת המפרקים.
רפי רותם: אותו עובד נמצא כמו העציץ שפה, אבל עציץ שם.
רפי רותם: אם היא מדברת על יחסי אנוש, חוות דעת של רשות המיסים, חודש לפני שפתחתי את הפה, יחסי אנוש 9.5 מתוך 10.
זבולון אורלב: אנשים קרואים עיתונים ולא ידועים לפעמים מי עומד מאחורי העניים.
זבולון אורלב: בסיכום אני רוצה לייחד כמה מילים לציין לשבח את אותם עיתונאים שגם הם מגלים אומץ לב ועוסקים בסוגיה הזו ואחד מהם זה קלמן ליבסקינד מעיתון מעריב.
קלמן ליבסקינד: אנחנו מטפלים בסיפור של רפי רותם בסדרת תחקירים גם בסיפור שלו וגם ברשות המיסים מינואר 2005, שנתיים.
קלמן ליבסקינד: עניינים של השקפות ודעות על זה אני לא אתווכח אבל יש עובדות שאותם אי אפשר להפוך.
קלמן ליבסקינד: חקירת המשטרה שהייתה במפלג הונאה מחוז תל-אביב בעניין בכירים במחלקת החקירות באגף המכס והמע"מ אכן הסתיימה בלי העמדה לדין, להגיד את זה שהיא הסתיימה בניקיון זה פשוט בושה וחרפה, זה מביך.
קלמן ליבסקינד: הממצאים של החקירה הזו ואני מדבר בהודעות אובייקטיביות של האנשים שנחקרו היו ממצאים מבהילים ומה שהם הראו שם אלה קשרים מביכים ומפחידים בין בכירי מחלקת החקירות לגורמים בפשיעה שהם יעדי חקירה ויעדי מודיעין של אותם אנשים.
קלמן ליבסקינד: זה כמו שראש אגף חקירות במשטרה ישב עם זאביק רוזנשטיין במסעדה, זו המשמעות של זה.
קלמן ליבסקינד: לא נמצאו ראיות כן נמצאו ראיות להעמדה לדין זה עניין אחר, העובדות שעלו מהחקירה הזו ואני מניח שאת מכירה אותם הם פשוט מבהילות אז להציג אותם בצורה כזו זו בושה וחרפה.
זבולון אורלב: אני מודה לך וזו גם הזדמנות שהציבור יכיר אותך, אחרון הדוברים עוזי ברלינסקי שהוא מנהל אגף בכיר לביקורת במשרד ראש הממשלה.
עוזי ברלינסקי: מה שהתברר לנו כאן זו קלות בלתי נסבלת להשחרה ולהלבנה.
עוזי ברלינסקי: מה שלא קיים עדיין, ואני מציע למחוקקים, לקבוע אחריות אישית מוגברת לכל אותם אלה שיתברר שתפרו תיקים, דהיינו בידוי ראיות, אותם אלה שיצרו סביבה עוינת וגרמו לנזקים, ישלמו מכיסם.
עוזי ברלינסקי: מי שישלמו מכיסם הדברים האלה ישתנו, היום הכול פתוח, היום אין שום בעיה לעשות זאת, המעצור, אחריות אישית מוגברת על אותם אנשים שיסומנו אישית לאחר בדיקה או של מבקר המדינה או בהתאם לפסיקה של בתי המשפט או בכל דרך מוסמכת אחרת ובלבד שהדבר הזה יתפוס תאוצה, יפורסם ויהיה ידוע לכל.
זבולון אורלב: אני, כמו שאמר חבר הכנסת גפני, חושב שזה מהדיונים החשובים שקיימה הוועדה שתפקידה לסייע בפיקוח על הרשויות המבצעות כדי שבאמת יישמר טוהר המידות, ניקיון הכפים ובוודאי למנוע שחיתויות.
זבולון אורלב: דבר ראשון אני רוצה לשבח את התקשורת, בזמן האחרון היא נתונה למתקפות אז בסוגיה שאנחנו עוסקים בה, אני חושב שלתקשורת יש תפקיד מאד חשוב, קלמן ליבסקינד מעיתון מעריב נמצא פה, מרדכי גילת מעיתון ידיעות אחרונות חשף שתי פרשיות שאנחנו עוסקים בה, גם את הפרשיה של עודד רובין וגם הפרשיה של אלון ומשה מגן יבנה וגם עיתונאים אחרים שכרגע אני לא זוכר פרשיות שחשפו.
שלי יחימוביץ': אולי בגלל זה הטור שלו נדחק לעמודים האחוריים של המוסף לשבת, שזה גם משתלב בתופעה הכללית שנגענו בה.
זבולון אורלב: על כל פנים אני חשוב שתפקידנו כחברי ועדה לומר גם לאותם עיתונאים חושפי שחיתויות יישר כוח גם אתם בוודאי נתונים ללחצים, אני מניח שכל מי שעוסק בסוגיה הזו נתון ללחצים.
שלי יחימוביץ': גם הם צריכים צו הגנה.
זבולון אורלב: אז קודם כל אנחנו נותנים הגנה ואני מקווה שההגנה שלנו לא תזיק להם.
זבולון אורלב: הדבר השני, אני חושב שמה שעולה מהדיון הזה הוא שהכלים המשפטיים והציבוריים שמטפלים בנושא הזה לא מביאים את התוצאה המקווה, הם בבחינת מינימום הכרחי ובוודאי אני משבח את מבקר המדינה שגילה פתיחות רבה יותר גם הנהיג לראשונה את השימוש בצווי ביניים וגם נכנס לפעילות הזו בהבנה שיש כאן פוטנציאל חשוב ולמנוע שחיתויות במבקר המדינה.
זבולון אורלב: על דעתו של מבקר המדינה ונציב תלונות הציבור ובהסכמתו, על פי סמכות הוועדה לפי סעיף 21 בחוק מבקר המדינה, הוועדה לענייני ביקורת המדינה מבקשת מן המבקר כי יכין חוות דעת בנושא האמצעים הראויים והנדרשים להגנה על עובדים שחשפו מעשי שחיתות או מעשים בלתי ראויים אחרים במקום עבודתם.
זבולון אורלב: הוועדה מבקשת שחוות הדעת תינתן בשים לב לניסיון שנצבר במשרד מבקר המדינה ונציבות תלונות הציבור בטיפולם בחושפי שחיתויות ובמתן הגנה עליהם ולמקרים פרטניים אשר נבדקים במשרדי מבקר המדינה, זה לכבודו של חבר הכנסת גפני.
זבולון אורלב: כל ההצעה שאני מציע, ואני אצטרך להצביע עליה, נוסחה בהסכמה עם המבקר ונציגו הנאמן עורך דין חיימוביץ' שיושב לשמאלי כי אנחנו עובדים בשיתוף ובתיאום.
זבולון אורלב: על כך אנחנו צריכים להצביע, על החלק השני אני מבין שאנחנו לא צריכים להצביע.
זבולון אורלב: מי בעד בקשת חוות הדעת ירים את ידו?
זבולון אורלב: בעד: רוב נגד: אין נמנעים: אין
זבולון אורלב: אני קובע שהוועדה הסכימה פה אחד לבקשה של חוות הדעת.
זבולון אורלב: דבר שני, הוועדה מעוניינת להשתמש בסמכותה כדי להציע לכנסת חוקים כבר לקריאה ראשונה, לחסוך את כל השלבים המוקדמים.
זבולון אורלב: הוועדה תפעל למתן סמכות בחקיקה למבקר המדינה ולנציב תלונות הציבור כדי לאפשר לו במקרים ראויים לפרוש הגנתו על חושפי שחיתויות מעבר לאפשרויות ההגנה הקיימות היום והוועדה גם תעסוק בהצעת חוק שתטפל במניעת התעללויות או בפעילויות של מעסיקים וממונים למיניהם כנגד חושפי שחיתויות.
זבולון אורלב: אם חברי כנסת שהגישו הצעות חוק מעוניינים ללכת במסלול הזה אנחנו מאד נשמח.
זבולון אורלב: נחפש את הדרך לעשות את זה במסגרת הזו שמותרת לנו בקריאה ראשונה.
זבולון אורלב: דבר שני, דברו פה אנשים מאד נכבדים כמו פרופסור שפירא, מאיר גלבוע ועורך דין רון דרור ומשפטנים נוספים שיש הצעות נוספות.
זבולון אורלב: אנחנו בהחלט מוכנים להתייחס לדבר הזה מאחר ואנחנו מחליטים שאנחנו מעוניינים לטפל בתיקוני חקיקה או בתוספת חקיקה דרושה, אנחנו נשמח לקבל בחודש הקרוב הצעות, אפשר להעביר את ההצעות האלה לעורך דין רוזנר, היועץ המשפטי של הוועדה שנמצא בלשכה המשפטית ובעוד חודש, בצוות הלשכה, נקיים דיון כשיהיו ההצעות לפנינו.
שלי יחימוביץ': אדוני היושב ראש אני מבקשת להוסיף שהוועדה תקבל החלטה לקדם בדרך המצוינת הזו שהצעת ישירות לקריאה ראשונה הצעת חוק שכבר הונחה אתמול על שולחן הכנסת של חברי הכנסת אמירה דותן אריה אלדד ושלי במשותף, שנוגעת ישירות והיא בסמכות הוועדה, הצעת חוק מבקר המדינה יישום צווי הגנה על עובדים חושפי שחיתות.
זבולון אורלב: לכך בדיוק כיוונתי.
שלי יחימוביץ': בוא נקבל החלטה קונקרטית על ההצעה הזו.
משה גפני: רק שתדעי את הפרוצדורה, אם את משאירה את זה כהצעת חוק פרטית את חייבת לעבור את הטרומית.
משה גפני: אם את רוצה שהוועדה תעשה את זה בחוק מבקר המדינה זה הופך להיות חוק של הוועדה.
שלי יחימוביץ': נוותר על הקרדיט ונבחר במסלול המהיר.
זבולון אורלב: אני לא יכול להחליט כרגע שאני הופך אותה לקריאה ראשונה צריך לקיים עליה דיון ונעשה את זה בהקדם האפשרי.
זבולון אורלב: אני רוצה להודות לכל המשתתפים ולכל מי שביקש רשות דיבור וקיבל תודה לכולכם הישיבה נעולה.
עמירה דותן: שלום לכולם, צהריים טובים.
עמירה דותן: אני יודעת שחלק מכם לא דובר עברית ואני לא יודעת רוסית חוץ מאשר כמה מילים שאני זוכרת מסבתי.
עמירה דותן: נכנסתי לאולם לפני שעה ואני מוכרחה לומר לכם - אני מניחה שמישהו יאמר לכם את הדברים שאנחנו אומרים כאן - שהלב מלא שמחה והתרגשות להיות בחדר הזה, חדר ישיבות של הכנסת, שפונה מכל השולחנות והכיסאות היותר פורמאליים ונותן במה ליצירה, לאומנות, ליופי שלכם וליצירות שלכם.
עמירה דותן: מרוב התרגשות שכחתי את כללי הטקס שלפיהם הייתי צריכה להתחיל ולומר תודה רבה לכבוד מבקר המדינה השופט לינדנשטראוס, שמכבד אותנו בנוכחותו, ליושב-ראש הסוכנות היהודית, מר זאב ביילסקי, לידידי יושב-ראש ועדת ביקורת המדינה חבר הכנסת זבולון אורלב.
עמירה דותן: לחבר הכנסת אורי אריאל, יושב-ראש השדולה למפוני גוש קטיף.
עמירה דותן: לעדיאל, ידידי משכבר הימים, לצביה שנקראה באופן דחוף להגן בבית משפט על נושא אחר של מפונים ולא יכולה להיות איתנו עכשיו אבל היא מקווה להגיע לקראת השעה 2:00 או בודאי לראות את התערוכה היום או מחר.
עמירה דותן: קטונתי, וכל מילה שאומר כאן היא פשוט מיותרת.
עמירה דותן: העבודה שלכם מדברת בעד עצמה, החיוכים שלכם מדברים בעד עצמם.
עמירה דותן: העובדה היא שהכנסת מצאה את הדרך לחבק אתכם, להביא אתכם הנה, לומר לכם יישר כוח על כל מה שעשיתם ובעצם מפה לשלוח בקשה גדולה גם דרך התקשורת, גם דרך ידידי זאב ביילסקי.
עמירה דותן: אני מאוד מקווה שראשי הערים יגיעו לכאן כדי לתת לכם את האפשרות להמשיך את העבודה הזאת.
עמירה דותן: אני מקווה שתימצא הדרך למצוא לכל אחד מכם, או לחלק מהקבוצות שלכם שאתם עובדים ביחד, מקום בערים שבהם אתם גרים כרגע להמשיך וליצור את מה שאתם קוראים לו "הסדנאות".
עמירה דותן: דרך העבודה אתכם למדתי שצריכות להיות סדנאות.
עמירה דותן: זה אחד הדברים שאנחנו מבקשים לקיים דרך התערוכה הזאת, לבקש מכל מי ליבו וכספו יכול - לאפשר לכם את הסדנא וממש לעשות את זה בדחיפות.
עמירה דותן: והדבר הנוסף, הוא מקום, גלריה, כדי להציג את העבודות האלה ולאפשר לכם ליצור עוד ועוד ועוד, כדי להציג ולמכור, להציג ולמכור, כדי שיהיו לכם הרבה מאוד אפשרויות להמשיך לכלכל את דרככם ולנו ליהנות מהאומנות שאתם יוצרים.
עמירה דותן: ואני מאוד מבקשת אדוני וחברי, זאביק ביילסקי.
עמירה דותן: יש מבקרים מהתפוצות שאני יודעת שמבקרים אותנו לעתים מאוד תכופות, ומדובר גם בנוער וגם במבוגרים, ואני מאוד מבקשת לאפשר להם הצצה לעולם המדהים הזה של האומנים.
עמירה דותן: תודה רבה לכם, הרבה יישר כוח.
עמירה דותן: תזכרו שאנחנו נמשיך ללוות אתכם עד שנראה אתכם באותה גלריה מפוארת.
עמירה דותן: אני מזמינה את יושב ראש הוועדה שלנו חבר הכנסת זבולון אורלב לשאת את דבריו.
זבולון אורלב: מכובדיי, האומנים, התושבים לשעבר של צפון השומרון שגורשו מבתיהם, חבריי לנשיאות, בראשם מבקר המדינה, יושב ראש הסוכנות, חברי הכנסת, נציג מינהלת סל"ע.
זבולון אורלב: אני בטוח שיש היום רוב גדול בעם שמבין שנעשה עוול גדול מאוד למגורשי גוש קטיף וצפון השומרון בלי שום קשר לעמדות הפוליטיות שלהם.
זבולון אורלב: העמדות ידועות.
זבולון אורלב: ליד השולחן הזה יושבים מי שחשב שהיה צריך לפנות וליד השולחן הזה יושבים גם מי שחשב שזה אסון, ואני בתוכם, ואני אומר את הדברים בלי שום קשר לעמדות הפוליטיות.
זבולון אורלב: יש היום הבנה, שהיא גם כתובה בדוחות מבקר המדינה, שפעל בזמן אמת וכתב דוחות קשים מאוד על הנעשה, והנעשה גם ברגעים אלה עם מגורשי גוש קטיף.
זבולון אורלב: אנחנו איננו יכולים לקחת אחריות על מעשי הממשלה, אבל אנחנו יכולים לקחת אחריות כחברי כנסת וכפי שאתם רואים ליד השולחן הזה יש חיבור מאוד מעניין של אנשים שהם חברי הכנסת עם דעות שונות, שהתגבשו לעמדה אחת ודעה אחת - לעשות כל דבר אפשרי, כל דבר אפשרי שמותר ושאפשר, בגלוי ובסתר, כדי לתקן את העוול ולהחזיר למגורשי גוש קטיף וצפון השומרון את כבודם, את ביתם, את פרנסתם, את קהילתם ואת כל אשר היה להם במידת האפשר.
זבולון אורלב: מאה אחוזים אף פעם אין ואסור לנו להשלות את עצמנו.
זבולון אורלב: אני חושב שהתערוכה הזאת מעודדת בבחינת אות חיים.
זבולון אורלב: אות חיים.
זבולון אורלב: החיים ממשיכים.
זבולון אורלב: יש אנשים יוצרים ויוצרים ברמה גבוהה, והנפש והנשמה קיימים והם ימשיכו להיות קיימים.
זבולון אורלב: ם ישראל חי וגם אם עלבו עלינו צרות, ובעיות וקשיים, אנחנו מתגברים.
זבולון אורלב: זאת התערוכה.
זבולון אורלב: אנחנו מתגברים.
זבולון אורלב: ותוך כדי הדברים עלה בדעתי רעיון שאולי יהיה החדר שלנו, של ועדת ביקורת המדינה, גלריה.
זבולון אורלב: החדר יהיה גלריה וכל אומן בתורו יוכל להציג וזאת במקום שיהיו לנו קירות חשופים.
זבולון אורלב: אמרתי את הדבר הזה גם כשהייתי יושב ראש ועדת החינוך והתרבות.
זבולון אורלב: לשם כך אנחנו נרכיב צוות עם מנהלת הוועדה חנה פריידן - שאני מודה לך על הטרחה יחד עם ריקי, מזכירת הוועדה.
זבולון אורלב: הן טרחו ועמלו ומגיע לכן הרבה תודה והוקרה.
זבולון אורלב: על כולנו - חברי הכנסת אורי אריאל, עליי, על ניסן סלומינסקי ועל אלדד - יש מפקדת ששמה חברת הכנסת עמירה דותן, תת אלוף במילואים, שהיא יושבת ראש ועדת המשנה וכולנו חיילים אצלה.
זבולון אורלב: לא חשוב מה התארים שלנו, ולא חשוב מה הדרגות, המצב הוא שכולנו חיילים ומגויסים לוועדת המשנה.
זבולון אורלב: כן, סוף סוף יש לי מפקדת.
זבולון אורלב: כולנו מתגייסים למען המשימה.
זבולון אורלב: אני מאוד מברך על היוזמה הזאת.
זבולון אורלב: מאוד התרשמתי מתמונות.
זבולון אורלב: מאחר וגם אשתי מושכת במכחול אני מחשיב את עצמי למבקר אומנות.
זבולון אורלב: כאן יש רמה מאוד מאוד גבוהה ואנחנו נשמח להיות הגלריה שלכם גם בחדר הקבוע של ועדת ביקורת המדינה.
זבולון אורלב: עלו והצליחו.
עמירה דותן: אני מתכבדת להזמין את האיש שבזכותו או בגללו, בגלל היכולת שלו להאיר ולהעיר על דברים שצריכים תיקון וצריכים שיפו, כבוד השופט, מבקר המדינה שלנו, כבוד השופט לינדנשטראוס בבקשה.
מבקר המדינה מיכה  לינדנשטראוס: נשיאות נכבדה, אומנים נכבדים.
מבקר המדינה מיכה  לינדנשטראוס: אני רוצה להביע את ההרגשה המיוחדת שיש לי כמי שתמיד עוסק בצדדים היותר בעייתיים של המדינה.
מבקר המדינה מיכה  לינדנשטראוס: מצאתי היום את ההזדמנות שעמירה דותן וכל החברים שאני כל כך מעריך בכנסת ערכו כדי להציג בפניי את התמונה היפה של ארץ ישראל היפה, של האומנות, של הציור, של הדברים שהם מרנינים כשמסתכלים עליהם ורואים מקרוב שגם אם יש בעיות, מתקיימת פה מדינה נהדרת עם אומנים יוצאי דופן, עם אנשי מדע ועם אנשים בכל התחומים שיצרו את המדינה הזו כמדינה שיש לה גם הווה וגם עתיד יוצא דופן גם באזור וגם בעולם כולו.
מבקר המדינה מיכה  לינדנשטראוס: לראות את הציורים שלכם, ואני עברתי עליהם קודם, זה מרנין.
מבקר המדינה מיכה  לינדנשטראוס: ראיתי את הכישרון שיש לכל אחד ואחד.
מבקר המדינה מיכה  לינדנשטראוס: כמי שאינני מבקר אמנות אלא מבקר המדינה יכול לומר לכם שזה מראה על הכושר האומנותי העצום שטמון בכם.
מבקר המדינה מיכה  לינדנשטראוס: אומנות לא יכולה אולי לרפא פצעים, אבל היא יכולה להקל על הציבור.
מבקר המדינה מיכה  לינדנשטראוס: כי מי שעוסק באומנות, יהיה זה ציור, תהיה זו אומנות הבמה, תהיה זאת כתיבה או כל נושא אחר, יודע שלאומנות יש את העומק שלה.
מבקר המדינה מיכה  לינדנשטראוס: לאומנות יש את היתרון הגדול שהיא כללית, אוניברסלית.
מבקר המדינה מיכה  לינדנשטראוס: אני בטוח שאתם בסופו של דבר, תמצאו את מקומכם ושהאומנות שאתם עוסקים בה, הציור, כפי שאמרתי אולי לא תרפא פצעים אבל תקל על הפצעים שנוצרו.
מבקר המדינה מיכה  לינדנשטראוס: אני רוצה לאחל לכולכם שתמשיכו בעבודת היצירה כי אנחנו כמדינה נתפאר בה ומתפארים בה.
מבקר המדינה מיכה  לינדנשטראוס: אני רוצה להודות לכנסת שפתחה את שעריה בפניכם.
מבקר המדינה מיכה  לינדנשטראוס: גם החברה שעמדה בראש הנושא, חברת הכנסת עמירה דותן וכל החברים האחרים שנמצאים פה במסירות שלהם אחד אחד עשו עבודה מצויינת בכך שנתנו לנו אפשרות לראות את היצירות יוצאות הדופן שלכם.
מבקר המדינה מיכה  לינדנשטראוס: תרשו לי כמבקר המדינה שפשוט מרגיש רגע של התעלות כאן לומר לכולכם הציירים, האמנים, תודה על מה שעשיתם.
מבקר המדינה מיכה  לינדנשטראוס: המשיכו בדרך הזו ותחי מדינת ישראל.
מבקר המדינה מיכה  לינדנשטראוס: תודה.
עמירה דותן: תרשו לי לספר לכם סיפור.